7. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΕΘΝΙΚΗΣ ΟΙΚΟΝΟΜΙΑΣ Αριθ. 14859/7989 της 13/31 Οκτ. 1972 (ΦΕΚ Β' 912) Περί καθορισμού εισφορών υπέρ του Γεωτεχνικού Επιμελητηρίου. Έχοντες υπ’ όψιν: 1.Την διάταξιν της παρ. 1 εδάφ. η' του άρθρ. 10 του Ν.Δ. 943/71 «περί ιδρύσεως Γεωτεχνικού Επιμελητηρίου Ελλάδος». 2.Την ανάγκην καθορισμού διαδικασίας δια την παρακολούθησιν και εξασφάλισιν της εισπράξεως των προβλεπομένων υπό των εδαφ. ς', ζ' και η' της παρ. 1 του άρθρ. 10 του αυτού Ν.Δ/τος, αποφασίζομεν: 1.Καθορίζομεν ως κάτωθι τα υπέρ του Γεωτεχνικού Επιμελητηρίου ποσοστά επί των προσθέτων αμοιβών, πέραν των μηνιαίων αποδοχών των των δημοσίων υπαλλήλων, των υπαλλήλων Νομικών Προσώπων Δημοσίου και Ιδιωτικού Δικαίου μελών αυτού: α)3% επί των ημερησίων αποζημιώσεων δια την εκτός έδραν κίνησίν των προς εκτέλεσιν υπηρεσίας. β)5% επί των πάσης φύσεως λοιπών προσθέτων αμοιβών. 2.Οι δια των εδαφ. ς', ζ' και η' της παρ. 1 του άρθρ. 10 του Ν.Δ. 943/71 προβλεπόμενοι υπέρ του Γεωτεχνικού Επιμελητηρίου πόροι ήτοι: α)Η κράτησις 5% επί της αμοιβής του πραγματογνώμονος, δια τας υπό των μελών του Επιμελητηρίου γενομένας πραγματογνωμοσύνας, β)το ποσοστόν 1% εις βάρος των καταβαλλομένων εις ιδιώτας, μέλη του Επιμελητηρίου αμοιβών συντάξεως μελετών, ανατιθεμένων εις αυτούς υπό του Δημοσίου, Οργανισμών Δημοσίου ή Ιδιωτικού Δικαίου, ιδιωτών, Συν/σμών κλπ., έργων γεωργικής, δασικής και αλιευτικής χρησιμότητος εκτελουμένων δια λογαριασμόν των Υπηρεσιών του Υπουργείου Εθνικής Οικονομίας (τ. Γεωργίας) και Οργανισμών εποπτευομένων υπ' αυτού και γ)το ποσοστόν επί των πάσης φύσεως προσθέτων αμοιβών των δημοσίων υπαλλήλων Νομικών Προσώπων Δημοσίου και Ιδιωτικού Δικαίου μελών του Επιμελητηρίου, πέραν των μηνιαίων αποδοχών των, ως τούτο καθορίζεται δια της παρ. 1 της παρούσης, παρακρατούνται υπό των καταβαλλόντων τας ως ανωτέρω αμοιβάς κατά την καταβολήν τούτων εις τους δικαιούχους. 3.Η κατάθεσις των ως ανωτέρω παρακρατουμένων ποσών θα διενεργήται κατά μήνα και μέχρι της 10ης του επομένου μηνός, εις τον παρά τη Αγροτική Τραπέζη της Ελλάδος τηρούμενον λογαριασμόν του Γεωτεχνικού Επιμελητηρίου. 